Oʻzbekiston Respublikasining Birlashgan Arab Amirliklarining Abu-Dabi shahridagi Elchixonasi binolar kompleksini qurish va jihozlash boʻyicha tashkiliy chora-tadbirlar toʻgʻrisida
(resolution, 2020-01-13)

Oʻzbekiston Respublikasi Prezidentining “Oʻzbekiston Respublikasi va Birlashgan Arab Amirliklari oʻrtasidagi ikki tomonlama hamkorlikni yanada kengaytirish va mustahkamlash chora-tadbirlari toʻgʻrisida” 2019-yil 2-apreldagi PQ-4256-son hamda “Xalqaro shartnomalarni tasdiqlash toʻgʻrisida” 2019-yil 21-iyundagi PQ-4361-son qarorlariga muvofiq Vazirlar Mahkamasi qaror qiladi: 1. Oʻzbekiston Respublikasi Hukumati bilan Birlashgan Arab Amirliklari Hukumati oʻrtasida 2019-yil 25-martda Abu-Dabi shahrida imzolangan, Oʻzbekiston Respublikasining Birlashgan Arab Amirliklaridagi Elchixonasini joylashtirish uchun yer uchastkasini taqdim etish toʻgʻrisidagi bitimni (keyingi oʻrinlarda Bitim deb ataladi) amalga oshirish maqsadida, Oʻzbekiston Respublikasiga Abu-Dabi shahrida Oʻzbekiston Respublikasining Elchixonasi binolari kompleksini qurish va jihozlash uchun Abu-Dabi shahri, dilomatik tumani, Gʻarbiy Havzada (W59/2) joylashgan umumiy maydoni 5575 kv.m boʻlgan 9-sonli yer uchastkasi ajratilganligi maʼlumot uchun qabul qilinsin. 2. Oʻzbekiston Respublikasi Tashqi ishlar vazirligining 2020-2021-yillarda Oʻzbekiston Respublikasining Birlashgan Arab Amirliklaridagi Elchixonasining elchixona binosi, konsullik masalalari boʻyicha fuqarolarni qabul qilish uchun alohida bino, elchi uchun qarorgoh, nazorat-oʻtkazish punktlari, muhandislik-texnik blok, sport inshootlari, 6 ta mashina uchun yopiq garaj, elchixona xodimlari va tashrif buyuruvchilar uchun ochiq avtoturar joy kabi obyektlardan iborat binolari kompleksini (keyingi oʻrinlarda kompleks deb ataladi) qurish va jihozlash toʻgʻrisidagi taklifiga rozilik berilsin. 3. Kompleksni qurish va jihozlash doirasida: Oʻzbekiston Respublikasi Tashqi ishlar vazirligi — buyurtmachi; “OʻzshaharsozlikLITI” DUK — bosh loyihachi tashkilot; “Trest-12” AJ — bosh pudratchi tashkilot; 2022-yil 1-dekabr — foydalanishga topshirish muddati etib belgilansin. 4. Oʻzbekiston Respublikasi Tashqi ishlar vazirligi: sugʻurta tashkiloti bilan kompleksni qurish va jihozlashga jalb etiladigan shaxslar Birlashgan Arab Amirliklari hududida boʻlish davrida ularning hayoti va sogʻligʻini sugʻurtalash shartnomasi hamda kompleksni qurish va jihozlash davrida qurilish xavflarini sugʻurtalash shartnomalari tuzilishini; bosh loyihachi va pudratchi tashkilotlarga kompleksni qurish hamda jihozlash davomida safarbarlik ishlarini tashkil etishga koʻmaklashishni; kompleksni qurish boʻyicha shaharsozlik hujjatlarini ishlab chiqilishi va vakolatli organlarda ekspertizadan oʻtkazilishini belgilangan tartibda taʼminlasin. 5. Bosh pudratchi tashkilotga Abu-Dabi banklarida hisobvaraqlar ochish va ajratilgan mablagʻlar doirasida xorijiy valyutani belgilangan tartibda xarid qilish hamda tasdiqlovchi hujjatlar mavjud boʻlganda, valyuta mablagʻlarini kompleksni qurish va jihozlash bilan bogʻliq xarajatlarni qoplash (Birlashgan Arab Amirliklari hududida undiriladigan yigʻimlar, soliqlar va toʻlovlar, shuningdek, tovarlar va xizmatlar) uchun keyinchalik ushbu hisobvaraqlarga oʻtkazishga ruxsat berilsin. Buyurtmachi va bosh pudratchi tashkilotga valyuta mablagʻlaridan maqsadli va oqilona foydalanish boʻyicha masʼuliyat yuklansin. Belgilab qoʻyilsinki, kompleksni qurish va jihozlash ishlari yakunlangach, shuningdek, Abu-Dabi banklaridagi hisobvaraqlar yopilgandan soʻngbosh pudratchi tashkilot foydalanilmay qolgan valyuta mablagʻlarini Oʻzbekiston Respublikasining Davlat budjetiga qaytarish uchun buyurtmachiga qaytarib beradi. 6. Oʻzbekiston Respublikasi Tashqi ishlar vazirligi bosh loyihachi va bosh pudratchi tashkilot bilan birgalikda ikki oy muddatda Birlashgan Arab Amirliklarining qurilish meʼyorlari va standartlariga muvofiq tegishli loyiha va qurilish-montaj hujjatlarini ishlab chiqish uchun Amirlikning muhandislik kompaniyasi belgilangan tartibda jalb qilinishini taʼminlasin. 7. Oʻzbekiston Respublikasi Davlat bojxona qoʻmitasikompleksni qurish va jihozlash ishlari uchun olib chiqiladigan zarur qurilish texnikasi, mashinalar va mexanizmlar, qurilish materiallari, uskuna hamda boshqa tovarlarning belgilangan tartibda tezkor bojxona rasmiylashtiruvini amalga oshirsin. 8. Oʻzbekiston Respublikasi Iqtisodiyot va sanoat vazirligi, Moliya vazirligi Oʻzbekiston Respublikasining 2020 — 2022-yillarga moʻljallangan Investitsiya dasturini shakllantirishda tasdiqlangan loyiha-smeta hujjatlari asosida kompleksni qurish va jihozlash uchun markazlashtirilgan kapital qoʻyilmalarining tegishli limitlarini belgilangan tartibda nazarda tutsin. Oʻzbekiston Respublikasi Moliya vazirligi 2020-yilda ushbu qarorning 6-bandida nazarda tutilgan ishlarga 2020 — 2022-yillarda markazlashtirilgan kapital qoʻyilmalar limitidan Oʻzbekiston Respublikasi Tashqi ishlar vazirligiga kompleksni qurish va jihozlash uchun mablagʻ ajratishni nazarda tutsin. 9. “Oʻzbekiston temir yoʻllari” AJ va “Uzbekistan Airways” AJ buyurtmachi, bosh pudratchi va bosh loyihachi tashkilotlarning buyurtmanomalari boʻyicha: kompleksni qurish va jihozlash uchun qurilish texnikasi, mashinalar va mexanizmlar, qurilish materiallari, uskunalar va boshqa tovarlarni Oʻzbekiston Respublikasi hududi boʻylab va tranzit mamlakatlar orqali Abu-Dabi shahriga tashib borish va qaytarib olib kelishni taʼminlasin. Zaruratga koʻra, charter havo yuk tashuvini tashkil etishni nazarda tutsin; kompleksni loyihalashtirish, qurish va jihozlash ishlarini bajarishga jalb etiladigan shaxslar uchun harakatlanish hujjatlari bron qilinishi va sotib olinishini taʼminlasin. 10. Oʻzbekiston Respublikasi Ichki ishlar vazirligi va Tashqi ishlar vazirligi buyurtmachi, bosh pudratchi va bosh loyihachi tashkilotlarning buyurtmanomalari boʻyicha kompleksni qurish hamda jihozlash ishlarini bajarishda ishtirok etadigan shaxslarga chiqish hujjatlari rasmiylashtirilishini taʼminlasin. 11. Mazkur qarorning bajarilishini nazorat qilish Oʻzbekiston Respublikasi Bosh vazirining birinchi oʻrinbosari — transport vaziri A.J. Ramatov va Oʻzbekiston Respublikasi tashqi ishlar vaziri A.X. Kamilov zimmasiga yuklansin.